* Nacrt za savjetovanje sa zainteresiranom javnošću

KLASA:008-04/18-01/09

URBROJ:696-3-1-18-06

Zagreb, 18. prosinca 2018.

Na temelju članka 19. Statuta Hrvatske komore medicinskih sestara Vijeće Hrvatske komore medicinskih sestara na sjednici održanoj 18. prosinca 2018. godine donosi

**NACRT ODLUKE O VISINI UPISNINE I ČLANARINE**

**U HRVATSKOJ KOMORI MEDICINSKIH SESTARA**

**Članak 1.**

Ovom Odlukom utvrđuje se upisnina u visini od =30,00 kuna te članarina u visini od 0,4% od mjesečne bruto plaće.

Članarina za medicinske sestre koje obavljaju privatnu praksu iznosi 0,4% od iznosa koji je osnovica na koju se plaćaju doprinosi za mirovinsko osiguranje.

Upisnina iz stavka 1. ovog članka plaća se jednokratnom uplatom prilikom upisa u Registar Hrvatske komore medicinskih sestara.

Članarina iz stavka 1. i stavka 2. ovog članka uplaćuje se mjesečno prilikom isplate plaće i dužni su je plaćati svi članovi Hrvatske komore medicinskih sestara koji nemaju aktivirano mirovanje članstva, kao i medicinske sestre koje ne obavljaju neposredno sestrinsku djelatnost, ali se nisu ispisale iz Registra Hrvatske komore medicinskih sestara.

 Član Hrvatske komore medicinskih sestara potpisivanjem obrasca Izjave o privoli na obračun članarine daje poslodavcu suglasnost da članarinu obračunava prilikom obračuna mjesečne plaće, a prilikom isplate plaće članarinu uplaćuje na račun Hrvatske komore medicinskih sestara. Obrazac Izjave u prilogu je ove Odluke i čini njezin sastavni dio.

**Članak 2.**

Medicinske sestre koje obavljaju sestrinsku djelatnost izvan Republike Hrvatske, koje su nezaposlene i medicinske sestre umirovljenici ne plaćaju članarinu iz članka 1. ove Odluke.

Za ostvarivanje prava iz stavka 1. ovog članka medicinska sestra ispunjava obrazac „Mirovanje članstva“ propisan Odlukom o mirovanju i aktiviranju članstva te uz isti dostavlja dokaz o okolnostima iz stavka 1. ovog članka.

Po prestanku okolnosti iz stavka 1. ovog članka medicinska sestra ispunjava obrazac „Aktiviranje članstva“ propisan Odlukom o mirovanju i aktiviranju članstva

**Članak 3.**

Medicinske sestre koje su na bolovanju dužem od 42 dana, bolovanju radi komplikacija u trudnoći, rodiljnom ili roditeljskom dopustu ne plaćaju članarinu iz članka 1. ove Odluke.

Za ostvarivanje prava iz stavka 1. ovog članka medicinska sestra ispunjava obrazac „Mirovanje članstva“ propisan Odlukom o mirovanju i aktiviranju članstva te uz isti dostavlja dokaz o okolnostima navedenim u stavku 1. ovog članka.

Po prestanku okolnosti iz stavka 1. ovog članka medicinska sestra ispunjava obrazac „Aktiviranje članstva“ propisan Odlukom o mirovanju i aktiviranju članstva.

**Članak 4.**

Odluka stupa na snagu i primjenjuje se u roku od 8 dana od dana donošenja.

 PREDSJEDNIK VIJEĆA HKMS

Mario Gazić, magistar sestrinstva v.r.